**1**. **El nostre institut**

L’Institut Joaquima Pla i Farreras ofereix un servei educatiu públic que respon a les necessitats i aspiracions de l’alumnat i de les seves famílies, impartint una formació integrada de qualitat en coneixements i en valors. Aquesta formació està oberta a les innovacions i requeriments de la comunitat, té en compte les realitats diverses dels alumnes, per ajudar-los a desenvolupar-se a nivell personal i assolir les competències necessàries per progressar en el món acadèmic i facilitar la seva inserció socio-laboral i la formació continuada.

Volem un centre actiu, emprenedor que :

* dóna resposta a les necessitats educatives de tot l’alumnat per tal d’obtenir un alt grau d’èxit escolar, sent un referent en l’entorn social de Sant Cugat.
* disposa dels recursos TIC necessaris perquè tot el professorat, amb la formació tècnica adient, introdueixi noves metodologies configurant el model d’aprenentatge del segle XXI.
* respecta i valora la diversitat acadèmica, cultural i social dels alumnes, fomentant la igualtat d’oportunitats.
* crea un clima agradable de convivència, basat en el respecte mutu i la bona comunicació entre tots els membres de la comunitat.
* desenvolupa mecanismes d’autoavaluació que permeten revisar, actualitzar i replantejar les metodologies i estratègies d’aula i la coherència pedagògica a través del treball en equip del professorat.
* estimula els alumnes perquè siguin capaços d’expressar-se en altres llengües fomentant l’intercanvi entre centres per conèixer les diverses realitats culturals.

Els valorsque fomentem i potenciem són:

* el pluralisme i la tolerància
* els comportaments democràtics, la participació i la col·laboració
* la creativitat, autonomia i pensament crític
* la igualtat d’oportunitats
* la responsabilitat i el compromís
* l’actitud positiva cap al treball i l’esforç
* l’esperit de millora constant i d’innovació
* la cura de l’entorn
* l’acolliment i la integració
* la convivència i la resolució dialogada dels conflictes
* la solidaritat i l’empatia

Per assolir aquests objectius, l’ institut opta per un model d’ organització competencial que permet un aprenentatge competencial a partir de:

* La presa de decisions compartides en temes de programació del currículum, coordinació transversal, formació permanent i processos d’avaluació
* La definició de propostes educatives que possibiliten als nois i noies l’adquisició de les competències necessàries per poder assolir la realització personal i la incorporació a la vida adulta de manera satisfactòria i desenvolupar un aprenentatge permanent al llarg de la vida.
* El desenvolupament de projectes innovadors que ofereixen oportunitats per adquirir valors i actitud personals per la inserció socio-laboral de l’alumnat (responsabilitat, creativitat, autocrítica, etc )
1. **Projectes educatius**
	1. **Pla de Convivència**: El clima de convivència és un dels objectius prioritaris del nostre Projecte Educatiu de Centre. Per aquest motiu hem creat:
* Una Comissió de Convivència que recolza la feina feta dels professors i tutors davant de conflictes, dóna respostes àgils per tal d’assegurar l’eficàcia educativa, proporciona a l’alumne eines de reflexió, fent participar a tota la comunitat educativa en el tractament i resolució de conflictes.
* Un servei de mediació per solucionar aquells petits conflictes que perjudiquen el clima de convivència i de treball. Aquest servei de mediació està format per alumnes i professors. Dins d’aquest projecte, tot l’ institut dediquem una setmana a cada curs, a treballar un tema relacionat amb la mediació.
	1. **Pla TAC del centre (Tecnologies de l’aprenentatge i el coneixement):**

L’ objectiu últim és posar les tecnologies al servei d’una millora en els processos d’ensenyament–aprenentatge, d’avaluació i d’organització, que de forma quotidiana es desenvolupen a l’entorn, al centre i a l’aula. Els eixos en els quals s’està treballant aquest curs són:

* Continuïtat Projecte Educat 2.0 (tauletes i ordinadors portàtils)
* Ús del llibre digital i altres recursos digitals com a eina de treball
* Creació de material digital propi
* Ús de la Plataforma digital com a eina de comunicació i gestió
* Seguiment dels diferents recursos informàtics del centre
	1. **Pla d’Acció Tutorial:** El seguiment personal i acadèmic de l’alumnat és una prioritaritat en el centre. Tant des de la vessant de la tutoria individual que s’intenta que en la majoria de grups de l’ESO hi hagi dos tutors/es com des de la dinàmica i gestió dels grups a les hores de tutoria grupal. En aquestes sessions es desenvolupa el Pla d’Acció Tutorial amb activitats, xerrades, tallers,... planificades per l’equip de coordinació pedagògica.
	2. **Pla d’Impuls a la Lectura:** des de ja fa uns quatre cursos s’està duent a terme un seguit d’actuacions per estimular l’hàbit lector. Un cop a la setmana tot l’institut atura l’activitat lectiva mitja hora per poder dedicar-lo a la lectura, creant un espai de silenci que afavoreixi la concentració (*temps de llegir).* Aquest pla també inclou visites d’autor, punt de lectura, tallers,... I una hora setmanal de treball de la comprensió lectora a 1r d’ESO: “*Resolem misteris*”
	3. **Projecte lingüístic del Centre**

La llengua vehicular del centre és el català

* 1. **Projectes d’Aprenentatge-Servei**: l’aprenentatge servei és una proposta educativa que combina processos d’aprenentatge i de servei a la comunitat en un únic projecte en el qual els participants aprenen alhora que treballen en necessitats reals de l’entorn amb la finalitat de millorar-lo. En el centre s’estan realitzant diversos projectes amb aquesta metodologia: el **“Dóna’m joc”** a 3r d’ESO, el projecte “**Comunica”** a 2n de batxillerat i l’assignatura ètico-cívica de 4t.
	2. **Programa d’Emprenedoria:** aquest és el tercer curs que es realitza aquest programa. El contingut conté les diferents etapes en la creació de projectes, potenciant habilitats com: el treball en equip, la presa de decisions, les presentacions orals,... Les exposicions orals i els treballs escrits es presenten, la majoria, en anglès. També s’ofereix una optativa a 3r.
	3. **Pla d’entorn**: la nostra adhesió a aquest pla pretén obrir el centre al barri, ocupar les instal·lacions en horari extraescolar i conèixer totes les entitats del barri. En aquests moments oferim un taller d’estudi assistit a les tardes, formació per pares i mares i diferents ajuts per als nostres alumnes per a activitats extraescolars.
1. **Òrgans de govern**
	1. L’equip directiu: és l’òrgan executiu de les decisions del Claustre de Professors i del Consell Escolar. Està constituït per:

• Director: Oriol Rodon

• Cap d’estudis: Teresa Gutiérrez

• Coordinadora Pedagògica: Eva Miró

• Secretària: Cristina Puig

* 1. Claustre de professors/es: integrat pel conjunt de professors/es assignats al centre, és el responsable de les activitats acadèmiques.
	2. Consell Escolar: És el màxim òrgan de control del centre i està integrat per membres de tots els àmbits escolars. Es renova parcialment cada dos anys mitjançant eleccions convocades pel Departament d’Ensenyament.

3.4. Coordinacions:

# De nivell

Vetllen per la continuïtat, coherència i correlació de les accions educatives al llarg de cada curs, coordinant l’equip docent, les activitats de tutoria, l’adjudicació d’optatives, les sortides, el crèdit de síntesi o projecte de recerca.

• Coordinador de 1r ESO

• Coordinador de 2n ESO

• Coordinador de 3r ESO

• Coordinador de 4t ESO

• Coordinador de batxillerat

 Altres coordinacions

**•** Coordinador d’informàtica

• Coordinador d’activitats extraescolars

• Coordinador de riscos laborals i sostenibilitat

•Coordinador de llengua i cohesió social

• Coordinador de mediació

**4. Equips docents**

 Els constitueixen el conjunt de professorat que imparteixen docència a un grup d’alumnes. La finalitat dels equips docents és la d’actuar coordinadament en l’establiment de criteris didàctics i de convivència.

Es constitueixen en junta d’avaluació per tal de fer el seguiment dels aprenentatges i adoptar les decisions resultants d’aquest seguiment.

**5. Tutories**

Cada grup té assignat un professor/a tutor/a, i dos tutors en el cas de 1r, 2n i 3r d’ESO, que tant a la tutoria de grup com a la tutoria individual tenen com a funcions bàsiques:

* Vetllar pel desenvolupament global, la convivència i la participació del grup en les activitats del centre.
* Tenir coneixement del procés d’aprenentatge i evolució personal dels /les alumnes
* Dur a terme les tasques d’informació i d’orientació acadèmica dels/les alumnes
* Ser portaveu de la resta de professors/es del curs davant els alumnes i els pares

**6. Horari escolar**

L’horari previst per al curs 2013-14 és de les 8:00h a les 14:30h per a tot l’alumnat, tant d’ESO com de Batxillerat

**7. ESO**

**7.1. Matèries Comunes:** corresponen a la part del currículum comú per a tots els alumnes. Estan destinades a aconseguir que l’alumnat assoleixi les competències bàsiques de cada matèria i també les generals de l’etapa. En el marc de l’autonomia de centres i pensant en les necessitats dels alumnes al llarg de l’etapa, el nostre institut ofereix dins de les matèries comunes d’ESO una matèria específica dedicada a treballar el desenvolupament personal i social dels alumnes: tutoria d’estudi a 1r, habilitats socials a 2n i tutoria d’orientació a 4t.

**7.2. Matèries Optatives:** formen la part opcional del curriculum personal de cada alumne. Al nostre institut, els alumnes de 1r a 3r d’ESO en trien dues i són quadrimestrals; a 4t d’ESO són anuals.

A començament de curs l’alumne ordenarà, segons les seves preferències i l’opinió dels seus pares, les matèries optatives del primer trimestre. D’aquestes preferències s’intentarà assignar la primera opció i s’intentarà respectar al màxim la resta, tenint en compte els propis recursos del centre.

La realització de matèries de reforç podrà ésser recomanada pels professors o tutors a aquells alumnes que no hagin superat satisfactòriament una determinada matèria.

**7.3.Treballs de síntesi:** unitats de programació de caràcter interdisciplinari que s’han de treballar en equip, pensades i destinades a comprovar si s’han aconseguit les competències generals del curs. Es realitzen de 1r a 3r d’ESO.

**7.4. Idiomes:** Tots els alumnes estudien anglès com a primera llengua estrangera. El segon idioma que s’imparteix al centre és el francès. S’ofereix com a matèria optativa a partir del 1r curs d’ESO amb continuïtat fins a 2n de batxillerat.

**7.5. Desdoblaments:** Tots els alumnes fan cada setmana una sessió pràctica de tecnologia i de naturals en grups reduïts.

**7.6. Atenció a la diversitat:** A cada curs hi ha una psicopedagoga que coordina l’atenció a la diversitat i hi fa atencions individuals. Els principals recursos per oferir aquesta atenció són:

 Grups flexibles: a català, castellà, matemàtiques i anglès hi ha un grup més que a les altres àrees. És un grup reduït, format pels alumnes amb dificultats per seguir el ritme de la classe.

 Aula d’acollida: ajuda els alumnes nouvinguts en l’aprenentatge del català.

USEE: atén els alumnes amb necessitats educatives especials, algunes hores dins de l’aula ordinària i algunes hores en una aula pròpia.

EAP: Els professionals de l’EAP fan un diagnòstic, orientació i seguiment d’alguns alumnes, a demanda dels equips docents.

**8. Batxillerat**

Els estudis de batxillerat consten d’un currículum comú, format per aquelles matèries obligatòries a 1r i a 2n, i d’un currículum variable, format per les matèries optatives de modalitat.

El nostre centre ofereix dues opcions de batxillerat:

1. **Orientat a la Prova d’Accés a la Universitat** per cursar estudis universitaris amb dues modalitats:

- Modalitat de ciències i tecnologia

- Modalitat d’humanitats i ciències socials

Cada modalitat s’estructura en diferents itineraris, pensats per proporcionar a l’alumnat la formació, els coneixements i les destreses que li permetin incorporar-se a la vida activa i a l’educació superior.

1. **Orientat a Cicles Formatius de Grau Superior** per poder per atendre els alumnes amb projectes de formació més professionals que volent cursar un Cicle Formatiu de Grau Superior concret no tenen l’opció d’un Cicle Formatiu de Grau Mitjà afí que els hi permeti accedir-hi des de la Formació Professional (com per exemple el CFGS d’Educació Infantil) o bé interessats per Cicles Formatius de Grau Mitjà amb molta demanda i per tant amb poques possibilitats d’accés (com per exemple els CFGM relacionats amb les activitats físiques i esportives).

Tots els alumnes de batxillerat han de fer un *treball de recerca*. És un treball d’investigació que s’inicia durant el 1r curs i es lliura al 2n curs.

**9. Altres activitats i serveis**

**9.1 Setmanes monotemàtiques:** són jornades en què tots els membres de la comunitat educativa realitzem activitats relacionades amb un centre d’interès, com pot ser la ciència, la mediació, l’anglès, la diversitat cultural...

**9.2 Comissió de sostenibilitat:** des del curs 2008-09 hi ha una comissió formada per alumnes, professors i pares que vetllen per un funcionament sostenible de l’institut.

**9.3 Activitats complementàries i sortides:** a més de les classes al centre,

també fem altres activitats acadèmiques com és ara excursions, una esquiada, sortides de treball de síntesi, sortides al teatre, al cinema, xerrades, tallers... Totes aquestes activitats tenen el caràcter d'obligatòries.

**9.4 Biblioteca:** disposem d’una biblioteca que ofereix llibres en préstec als nostres

alumnes i que també funciona com a lloc d’estudi i com a recurs didàctic per a les diferents àrees.

L’horari és de dilluns a divendres de les 11:00h a les 11:30h i les tardes de dilluns a dijous de 15:30 a 17:30h

**10. Activitats i serveis extraescolars**

Aquestes activitats són gestionades per l’AMPA i una empresa privada

**10.1 Activitats musicals:** som l’únic centre de Sant Cugat que té una coral d’alumnes; volem seguir potenciant-la i fomentant l’activitat musical com a eina fonamental en la formació d’una persona.

També oferim una altra activitat musical molt engrescadora i alhora complementària amb la coral: el conjunt instrumental, consolidat ja com un grup estable del centre. Es porten a terme fora de l’horari lectiu.

Aquest curs també s’ha iniciat l’estudi d’instrument musical com a extraescolar.

**10.2 L’associació esportiva:** som un institut que creu en els beneficis de l’activitat física i volem fomentar tots els hàbits beneficiosos per la salut. És per això que hem creat la nostra associació esportiva i cultural.

Els esports i activitats que desenvolupem són: Tennis taula, futbol, bàsquet hip hop, bàdminton, korfbal, voleibol, break dance,...

L’horari és de dilluns a dijous de 15:30 a 17:30h

* 1. **Classes d’anglès:** aquest curs s’ofereixen classes d’anglès

Impartides per una empresa externa com a activitat extraescolar.

**10.4 Reforç escolar:** en aquesta activitat als alumnes assistents se’ls ajuda, en grups reduïts, en l’estudi de les diferents matèries.

**10.5 Servei de menjador**

Els alumnes que ho han sol·licitat disposen d’un servei de menjador de les 14:30h fins les 15:30h. Cal recordar que en aquest espai són vigents totes les normes de comportament i conducta esmentades anteriorment.

**10.6 Armariets**

Oferim armariets en règim de lloguer perquè els nostres alumnes en puguin fer ús durant la seva etapa a l’ institut.

**11. Associació de pares i mares d’alumnes (AMPA)**

L’Associació de pares i mares d’alumnes (AMPA) té com a finalitat contribuir al millor funcionament del centre i potenciar i finançar les activitats extraescolars.

Web de l’AMPA: ampaplafa.blogspot.com

**Dades d’interès:**

|  |
| --- |
| Institut Joaquima Pla i FarrerasAv. Ragull 45-49 08173 Sant Cugat del VallèsTelf: 935879439a8054873@xtec.cat<http://www.xtec.cat/centres/a8054873> |